Sidsel Homann (SF), 2008-10-23:
Jeg vil også indlede med at takke for redegørelsen.
Den giver et rigtig godt indblik i, hvad der sker i det nordiske samarbejde.
I det nordiske samarbejde lægger SF stor vægt på klimapolitikken og på samarbejdet om globaliseringen og ikke mindst på den tætte sammenhæng, der er mellem disse områder.
Norden skal gå foran med energibesparelser, vedvarende energi og effektivisering af energiforbruget og vise vejen for resten af verden.
Det er nødvendigt for at sikre en opbremsning i klimaforandringerne, men det er også en vigtig del af en sikring af den stærke nordiske position, når det kommer til markedet for vedvarende energi.
Et stærkt samarbejde om disse problematikker er blevet endnu mere nødvendigt med finanskrisen.
Indlandsisen smelter, solen skinner, havet stiger, og klimaet udvikler sig, uanset hvor meget og hvor letsindigt og hvor ureguleret der spekuleres i og af banker rundt i verden.
Klimaproblemerne er med andre ord nøjagtig de samme som før finanskrisen.
Krisen må derfor ikke bremse, at klima- og energiproblemerne er øverst på listen over prioriteringer.
At udskyde politisk varetagelse af klimaproblemerne er det samme som at tisse i bukserne for at holde varmen - det bliver kun dyrere, jo længere vi venter.
Samtidig kan en investering i videreudvikling af vedvarende energi være med til at holde den danske og nordiske økonomi i gang.
Derfor finder vi det i SF positivt, at der med hensyn til miljø- og klimasiden i den nordiske globaliseringsindsats kan oprettes en række projekter.
Det er dog betænkeligt, at transportsektoren ikke spiller nogen rolle i redegørelsen eller i Nordisk Ministerråds handlingsplan for bæredygtig udvikling i 2009-2012.
Denne sektor er defineret udenfor i den handlingsplan.
Det er afgørende, at transportsektoren tænkes ind i klimaproblematikkerne, og derfor ser vi frem til, at sessionen skal behandle et forslag om en handlingsplan for en klimavenlig transportpolitik på initiativ af Den Venstresocialistiske Grønne Gruppe.
Handlingsplanen skal bl.a. sikre et øget nordisk samarbejde med henblik på udviklingen af energieffektive og klimavenlige transportløsninger, overgang af varetransport fra vej til tog og søtransport og udbygning af jernbanetrafikken med den hensigt at styrke sammenhængen mellem de større skandinaviske byer.
Finanskrisen viser, at markedet ikke slår til.
Det skal styres.
De nordiske velfærdssamfund og den universelle model bygger på rettigheder og forpligtelser for alle, og vi må derfor modvirke spekulation.
Vi skal ikke dømme Island ud fra deres spekulanter og Islands noget letsindige finanslovgivning, hvor man har tilladt en lånesum, der er otte gange større end bruttonationalproduktet, i stedet skal vi kunne bidrage til bankregler, der sikrer kunder, sparere og virksomheder.
De nordiske landes ligheder betyder, at vi kan og skal støtte hinanden i tider som disse, men det betyder også, at vi påvirkes af hinandens kriser.
Derfor skal vi gå aktivt ind i sikring af genoprettelse af stabiliteten.
De nordiske lande skal bruge hinanden til at sikre bedre styring af kapitalfonde og spekulanter og derigennem en større stabilitet, og derfor bakker vi op om støtten til Island.
Statsministeren fortalte i TV 2 forrige søndag, at Danmark og de nordiske nationalbanker giver nye garantier til Island, men det er ikke helt klart for mig, hvordan det her skal se ud, og vi vil derfor gerne vide mere om, hvordan den her model for hjælp til Island rent faktisk er udformet.
Det nordiske samarbejde fokuserer meget på at understøtte de nordiske landes stærke position i globaliseringen.
Et helt afgørende punkt i den forbindelse er uddannelse.
At vi får uddannet vores ungdom, er nøglen til en stærk position i fremtiden for ikke at tale om en bedre livskvalitet for de unge, der er tale om.
Vi kan desværre se i Danmark, at restgruppen af unge, der ikke får en ungdomsuddannelse, er meget stor, og at udviklingen er særdeles bekymrende.
Den nuværende regering har på ingen måde formået at sikre, at de unge får en uddannelse, og derfor ser vi i SF meget positivt på forslaget fra Den Socialdemokratiske Gruppe i Nordisk Råd vedrørende fælles nordisk forskning for at mindske frafald på ungdomsuddannelserne.
De nordiske uddannelsessystemer minder meget om hinanden, og det kan derfor være meget lærerigt at iværksætte en sådan forskning.
En veluddannet befolkning er vigtigt i en globaliseret verden, og det nordiske samarbejdes fokus på globaliseringen kan forbedre vores indsats på området.
Vi kan på mange måder lære rigtig meget af vores nordiske samarbejde.
Jeg vil gerne spørge ministeren, hvad ministeren vil gøre for, at vi her i Danmark kan få flere unge i ungdomsuddannelserne og fastholde flere unge i ungdomsuddannelserne.
På ligestillingsområdet er de nordiske lande langt fremme - dvs. de nordiske lande minus Danmark.
Den nuværende regering glimrer ved sit totale fravær i ligestillingskampen, der har været sat fuldstændig i stå i de sidste 7 år.
Et indsatsområde i det nordiske samarbejde er kampen mod menneskehandel.
Hvis vi vil stoppe menneskehandel, er det helt afgørende, at vi kriminaliserer prostitutionskunderne.
De andre nordiske lande er nået rigtig langt ad denne vej, og hvis vi lader stå til, vil Danmark blive et mekka for sexhandel.
I den forbindelse vil jeg også gerne spørge ministeren, om regeringen fortsat vil have, at det er tilladt at købe kvinder.
Det nordiske samarbejde har fået mere betydning, dels på grund af velfærdsmodellerne med uddannelse, kultur og demokrati - det har et fortrin i globaliseringen - dels fordi EU's store udvidelse giver et behov for regionalt samarbejde.
Og det nordiske samarbejde er meget ambitiøst, men det er ikke videre synligt, og det kan give anledning til tanker om, om der er overensstemmelse med det budget, der foreligger.
Som det også har været nævnt tidligere i debatten, er der lidt et misforhold mellem de store proklamationer om klimaambitionen og klimaprojekter og så et nordisk arbejde på kun 900 mio. danske kroner i alt til alt nordisk samarbejde lige fra ungdom over kultur til miljø.